Pacheco Domacassé

**Venancio Benjamin (Pacheco) Domacassé** (☆ 1 di aprel 1941 na Rincon - † 22 di mart 2022 na Kòrsou) tabata un dosente, músiko, aktor, eskritor, direktor di teatro i sine di Kòrsou. El a ehersé gran influensia riba e mundu kultural-artístiko di Kòrsou i otro islanan den Karibe Hulandes.  

## Biografia
Pacheco Domacassé a nase na Boneiru i a lanta na Antriol i Playa Pabou. Ku 12 aña el a muda pa Kòrsou. Despues di su estudio el a bai traha komo maestro di skol. Den dékada 1960 e tabata aktivo komo kantante-kitarista i mènèger di e banda *The Teenage Shadows*, den kual su kasá, Diana Lebacs, tabata kanta. Na 1974, siguiendo su dedikashon na kultura, el a bai traha na Servisio di Enseñansa i Kultura di Teritorio Insular di Kòrsou. Aki el a sirbi 20 aña komo hefe di e sekshon di kultura, den kual funshon e tabata entre otro presidente di e Komishon Inougurashon Himno di Kòrsou i inisiadó di e parada seú di Kòrsou, den kua el a hinka tambe algu di e simadan di Boneiru. Despues el a fungi komo direktor di Kas di Kultura na Aruba.

Skirbimentu tabata su hobby; Domacassé a kuminsa skirbi poema pero nunca a yega di publika esakinan.  E tabata skirbi na papiamentu. Na yanüari 1970 a estrená su promé obra teatral *Opus I* den Sentro Pro Arte na Willemstad. E obra tabata na idioma hulandes komo eksepshon sporádiko i tabata bou direkshon di Dolf de Vries. *Opus I* ta un meskla di teatro, músika (soul) i baile i entre su obranan tabata e promé pa trese renobashon den mundu teatral antiano. Un aña despues a sigui *Tula*, un obra teatral tokante e rebelion grandi di katibu di 1795 na Kòrsou i tabata e promé tokante historia di sklabitut mirá foi e perspektiva di un yu di Kòrsou pretu. E storia ta basa en general riba e investigashon di e historiadó H.J. Hamelberg (1862-1918), mientras e kantikanan di trabou di e esklabo, manera tambú i e kantika di rebelion, a wòrdu skirbi pa e etnomusikólogo Eric La Croes pa falta di konosementu di kantika di rebelion. *Tula* a wordu presenta pa e grupo teatral Nos Kousa ku Eddy Kelly den e papel prinsipal di Tula, e lider di katibu. Direkshon tabata den man di Tone Brulin, asisti pa Domacassé; kende mes a dirigí su propio obranan ku a sigui. Otro obranan grandi tabata *Tochi* (1972) i *Konsenshi di un Pueblo* (1974). E último obra, dediká na pueblo boneriano, a wòrdu estrená na Boneiru ku un elenko di aktornan boneriano. E ta wòrdu mirá, entre otro pa e uso fleksibel di e idioma papiamentu, komo un punto kulminante den literatura antiano.

Ku e obranan *Tula* en *Konsenchi di un Pueblo* Domacassé ta wòrdu konsiderá komo un di e eskritornan di teatro mas radikal na Antia. Su presentashon i shownan teatral tabata generalmente inspirá pa historia. El a presentá mayoria di su obranan na e otro islanan di eks-Antia Hulandes. For di 1971 pa 1981 el a lanta varios grupo di teatro tantu na Kòrsou komo na Boneiru, manera Grupo Nos Kousa i Teatro di Ritmo, hopi biaha interpretando obranan ku e mes a skirbi. Den Teatro di Ritmo (1977), basá riba folklor, el a purba di stimulá su mes; na aña 1981 el a experimenta ku Teatro Folkloriko Kreativo, despues di kual el a funda un grupo di baile (Grupo Folkloriko Kreativo) ku a presenta exitosamente na Antias komo tambe na Nort i Sur Amérika. Den añanan ochenta e ta pasa di teatro pa televishon i sine. El a produsí alrededor di dies pelíkula.

Despues di su penshon Domacassé tabata presidente di Fundashon Kultural Seú Kòrsou, Fundashon Parkenan Nashonal i Fundashon Almirante Luis Brion.  

Pacheco Domacassé a fayesé dia 22 di mart 2022, alkansando edat di 80 aña. Desde 1976 e tabata kasá ku Diana Lebacs, edukador, aktris i eskritor di buki di mucha i kende a fayesé kuater luna despues di su morto. Huntu nan tabatin dos yu hòmber.

## Distinshon
Na 1977 el a risibí e premio Sticusa pa su obranan teatral. El a wòrdu otorgá e medaya di Orden Andres Bello, klase III di Venezuela i kondekorá komo Kabayero (*Ridder*) den Orden di Oranje-Nassau pa su ról komo pionero riba tereno di arte i kultura.

## Obranan
### Teatro
* *Opus I* (1970)
* *Tula* (1971, aktuashon dor di grupo Nos Kousa)
* *Tochi* (1972)
* *Konsenshi di un pueblo* (1974)
* *Mision Imposibel* (1974, komedia di un akta)
* *Polítika Kultural* (1975)
* *Bashan* (1976)
* *Kompa Nanzi den tow* (1979)
* *E pida baranka*
* *Famia Kibni* (1981)

### Televishon i Sine
* *Duel in de Diepte* (1979, seri di televishon)
* *Boka Sarantonio* (1985, pelíkula di televishon)
* *Boneriano, hòmber di laman* (dokumentario)
* *The Changing Statia* (dokumentario)